Na podlagi 58. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US in [3/22](http://www.uradni-list.si/1/objava.jsp?sop=2022-01-0014) – ZDeb), Državno odvetništvo Republike Slovenije, Šubičeva ulica 2, 1000 Ljubljana

objavlja javni natečaj za zasedbo prostega uradniškega delovnega mesta za nedoločen čas:

**VODJA SLUŽBE / PODROČJA - VODJA FINANČNO RAČUNOVODSKE SLUŽBE** na sedežu Državnega odvetništva Republike Slovenije v Ljubljani.

Kandidati, ki se bodo prijavili na prosto delovno mesto, morajo poleg splošnih pogojev, ki jih urejajo predpisi iz delovnega prava izpolnjevati še naslednje pogoje:

* končano visokošolsko univerzitetno izobraževanje (prejšnje)/visokošolska univerzitetna izobrazba (prejšnja) oziroma magistrsko izobraževanje (druga bolonjska stopnja)/magistrska izobrazba (druga bolonjska stopnja) oziroma najmanj specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja);
* najmanj sedem let delovnih izkušenj;
* opravljeno obvezno usposabljanje za imenovanje v naziv;
* znanje uradnega jezika;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
* dovoljenje za dostop do tajnih podatkov stopnje »ZAUPNO«, (če ga kandidat nima, mora ob prijavi predložiti izjavo, da soglaša s tem, da se bo zanj opravilo varnostno preverjanje za dostop do tajnih podatkov stopnje »ZAUPNO« v skladu z Zakonom o tajnih podatkih).

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Za delovne izkušnje se upoštevajo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo z magisterijem znanosti, doktoratom znanosti oziroma zaključenim specialističnim študijem.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena ZJU, opraviti najkasneje v enem letu od sklenitve delovnega razmerja.

 **Delovno področje:**

* vodenje, organiziranje, koordiniranje, nadziranje in izvajanje nalog in zaposlenih s področja dela;
* opravljanje najzahtevnejših strokovnih del skladno s predpisi, ki urejajo postopek na posameznem področju, in materialnimi predpisi;
* izvrševanje zadev uprave organa;
* sodelovanje pri pripravi splošnih notranjih aktov s področja dela;
* predlaganje ukrepov za izvrševanje politik in reševanje problematike področja dela;
* skrb za zakonitost in pravilnost poslovanja na področju dela;
* vodenje predpisanih in drugih evidenc ter priprava dokumentov s področja dela;
* organiziranje in izvajanje obveznega zakonskega in drugega predpisanega poročanja;
* načrtovanje, razvijanje, vodenje in uvajanje projektov s področja dela;
* druge naloge, določene s področnimi predpisi;
* opravljanje drugih strokovnih del po nalogu nadrejenega in po odredbi.

Prednost pri izbiri bodo imeli kandidati z delovnimi izkušnjami z zahtevnimi finančno računovodskimi deli v neposrednih proračunskih uporabnikih, kot npr. priprava finančnega načrta, izdelava zaključnega računa, poznavanje področja plač in obračuna plač, poznavanje informacijskega sistema MFERAC – aplikacij DPS, KE-SD, GK, OS in aplikacije APPRA.

 **Prijava mora vsebovati:**

1. pisno izjavo o izpolnjevanju pogoja glede zahtevane izobrazbe, iz katere morajo biti razvidni stopnja in smer izobrazbe (študijski program), ter datum zaključka izobraževanja in ustanova, na kateri je bila izobrazba pridobljena;
2. pisno izjavo o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V prijavi kandidat navede datum sklenitve in datum prekinitve delovnega razmerja pri posameznem delodajalcu ter kratko opiše delo, ki ga je opravljal pri tem delodajalcu;
3. pisno izjavo kandidata o opravljenem usposabljanju za imenovanje v naziv (če ga je kandidat opravil);
4. pisno izjavo kandidata, da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in o tem, da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
1. pisno izjavo, da za namen tega javnega natečaja dovoljuje Državnemu odvetništvu Republike Slovenije pridobitev podatkov iz 4. točke iz uradnih evidenc.
2. pisno izjavo kandidata, da ima dovoljenje za dostop do tajnih podatkov stopnje tajnosti »ZAUPNO« oziroma, če dovoljenja nima, da soglaša s tem, da se bo zanj opravilo varnostno preverjanje za dostop do tajnih podatkov stopnje »ZAUPNO« v skladu z Zakonom o tajnih podatkih (Uradni list RS, št. 50/06 – uradno prečiščeno besedilo, 9/10, 60/11, 8/20 in 18/23 – ZDU-1O).

V primeru, da kandidat z vpogledom iz uradnih evidenc ne soglaša, bo moral sam predložiti ustrezna dokazila.

Zaželeno je, da prijava vsebuje izpolnjen **obrazec iz priloge** oz. tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

Strokovna usposobljenost kandidatov se bo presojala na podlagi podatkov navedenih v vlogi in z osebnim razgovorom.

Izbrani kandidat bo delo na delovnem mestu Vodja finančno računovodske službe opravljal v nazivu Svetnik I. Z izbranim kandidatom se bo sklenilo delovno razmerje za nedoločen čas s šest mesečnim poskusnim delom.

Izbrani kandidat bo delo opravljal na sedežu Državnega odvetništva Republike Slovenije v Ljubljani, Šubičeva ulica 2, 1000 Ljubljana.

Kandidati vložijo prijavo v pisni obliki (na priloženem obrazcu Prijava za zaposlitev), ki jo pošljejo v zaprti ovojnici **z označbo** **»za javni natečaj Vodja finančno računovodske službe«**, **na naslov**: **Državno odvetništvo Republike Slovenije, Šubičeva ulica 2, 1000 Ljubljana**, in sicer v roku **8 dni** po objavi. Za pisno obliko prijave se šteje tudi elektronska oblika, poslana na elektronski naslov: **gs.dodv@gov.si**, pri čemer veljavnost prijave ni pogojena z elektronskim podpisom.

V skladu z 21. členom Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Kandidati bodo o izbiri pisno obveščeni. Obvestilo o končanem javnem natečaju bo objavljeno na spletni strani Državnega odvetništva Republike Slovenije.

Informacije o izvedbi postopka zaposlitve daje ga. Mirjam Nučič, tel. št. 01 244 10 39.

Opomba: V besedilu javnega natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.

|  |  |
| --- | --- |
|  | **dr. Ana KERŠEVAN** |
|  | **generalna državna odvetnica** |